Izvor: N1

Narodna stranka optužila je članove Srpske napredne stranke da su u Vranju pretukli funkcionere Gradskog odbora te partije Đorđa Ristića i Dragana Pavlovića i pozvala nadležne organe da u najkraćem mogućem roku procesuiraju "nasilnike iz SNS-a".

Kako se navodi, incident se dogodio nakon saopštenja Narodne stranke u kome je Ristić ocenio da je skandalozno što je prostor Doma kulture u Vranju izdat na korišćenje Srpskoj naprednoj stranci i da predstavlja kako je rekao, "uzurpaciju gradskih prostorija u stranačke svrhe".

Ristić je za N1 rekao da su ih članovi SNS-a napali kod su izlazili iz stranačkih prostorija, a da su sa uvredama nastavili čak i nakon dolaska policije, kao i u gradskoj bolnici u kojoj su pregledani.

“Jedan od pripadnika SNS-a koga ja lično poznajem, počinje da nas vređa. Ne želim da interpretiram šta su govorili. Prilazim, kažem: 'Nije valjda da ćemo sada da pravimo frku neku?' I on ni meni ništa ne kaže, nego ovom (Pavloviću) udari telefon i udari ga. I onda dolaze još trojica, od kojih je jedan mene držao, a trojica su njega udarala. Oborili su ga na zemlju. Posle toga kad se sve završilo, ja sam dobio jak udarac od tog istog koji je započeo tuču, u potiljak i naočare su mi ispale. Onda sam ja pozvao policiju. Čak su nas i u prisustvu policije vređali, nazivali nas majmunima”, rekao je Ristić za N1.

Izvor: N1

Predsednik vranjskog odbora Narodne stranke ranije je u saopštenju ocenio da je "jasno da je režim počeo fizički da se razračunava sa neistomišljenicima".

"Srpska napredna stranka svoju masovnost očigledno pokazuje time što mnoštvo njihovih članova fizički nasrne na jednog ili dvojicu neistomišljenika, ali mi ćemo, bez obzira na to nastaviti da ukazujemo na sve što na štetu građana Vranja radi SNS", kazao je Ristić.

Ristić je za Južne vesti rekao da će u ponedeljak u 12 sati održati konferenciju za novinare i da se trenutno zbog stresa nalazi na odeljenju Urgentne medicine.

Južne vesti nezvanično saznaju da su kamere sa zgrade Narodnog univerziteta zabeležile incident, te će policija pregledati snimke.

Iz Policijske uprave u Vranju se još nisu oglasili ovim povodom.